Winkel 3de keer beroof, 1 vas | Netwerk24
Deur Cara-Lee Dorfling 20 Junie 2019 18:08
’n Veiligheidswag van Atlas Security hou ’n wakende oog oor die vermeende rower wat hulle gearresteer het. Die verdagte se gesig word verbloem om sy identiteit te beskerm tot hy in die hof verskyn. Foto: Verskaf
Een van die twee rowers het Donderdagoggend nog ’n winkeleienaar in Sydenham met ’n vuurwapen oor die kop geslaan, toe hy deur ’n veiligheidswag van Atlas Security platgetrek en geboei word.
Die rooftog het omstreeks 07:30 by ’n winkel in Stebonheath-weg gebeur.
Volgens Monty Montgomery, bedryfshoof van Atlas Security, was hul wagte op patrollies toe hulle op die rooftog reageer.
“Ons beamptes het ’n harde gil gehoor en gesien mense oorkant die straat beduie daar is moeilikheid in die winkel.
“Ons mense het dadelik stilgehou en toe hulle by die winkel ingaan, het hulle gesien die eienaar word vasgehou en dis toe dat ons een beampte sommer die man duik,” sê Montgomery.
’n Ander rower het sy makker net daar gelos en met die buit laat spaander.
Volgens Montgomery is dit die derde keer vanjaar dat die winkel beroof is en hy hoop dié inhegtenisneming sal ander voornemende rowers afskrik om weer die winkel te teiken.
Kapt. Johan Rheeder, polisiewoordvoerder, sê die 23-jarige verdagte van KwaZakhele, sowat 7 km van Sydenham, is aan die polisie oorhandig.
Die winkeleienaar wat beseer is, ontvang behandeling vir sy kopwond van een van die veiligheidswagte. Foto: Verskaf
Die winkeleienaar het ’n kopwond opgedoen terwyl hy met een van die rowers gestoei het.
Die tweede rower het met selfoonlugtyd, sigarette en kontant weggekom.
Die tweede rower is nog op vrye voet.
Meer oor: Atlas Security | Monty Montgomery | Port Elizabeth | Beroof | Roof | Veiligheidswagte | Winkel